b'\n_START_ARTICLE_\nSalvestaden\n_START_SECTION_\nHistorie\n_START_PARAGRAPH_\nI 1997 blev Tv-serien Salve optaget i Kalmar i forbindelse med 600-\xc3\xa5ret for Kalmarunionen. Folk flokkedes om optagelserne, og serien blev ogs\xc3\xa5 en succes, da den blev sendt. Dette fik Kalmar Kommune til at beslutte sig for at oprette en middelalder-temapark. Med kulisserne fra tv-serien opbyggede man en middelalderby kaldet Salvestaden uden for Kalmar Slot._NEWLINE_I begyndelsen var konceptet en succes, og i 2002 blev det besluttet at g\xc3\xb8re byen permanent, med h\xc3\xa5b om at den kunne etableres med et engangsbel\xc3\xb8b og kunne betale sig hjem i l\xc3\xb8bet af tre \xc3\xa5r. Museet blev opbygget med Middelaldercentret ved Nyk\xc3\xb8bing Falster som forbillede og fik b\xc3\xa5de 4,9 millioner i tilskud fra kommunen og 2,4 mio fra EU som en del af projektet "Ancient Times". Projektet indbefattede lignende museer i Nordeuropa, der udover Middelaldercentret i Danmark talte Lofotr Vikingmuseum p\xc3\xa5 Borg i Lofoten i Norge, Passentin i Tyskland og Cesis i Letland._NEWLINE_Det var planen at omkring 75.000 bes\xc3\xb8gende skulle l\xc3\xa6gge vejen forbi, men i sommeren 2004 kom kun 23.000, hvorfor museet s\xc3\xb8gte om flere penge til at opretholde driften. I 2005 havde museet et underskud p\xc3\xa5 ca. 1 mio. I 2006 havde man kalkuleret med 45.000 bes\xc3\xb8gende, men der kom kun omkring 14.000, hvilket gav et underskud p\xc3\xa5 4,4 mio._NEWLINE_I august 2006 blev det besluttet, at byen skulle s\xc3\xa6lges, og den blev k\xc3\xb8bt af det nydannede Kalmar AB for 2 mio._NEWLINE_Projektet har v\xc3\xa6ret et varmt politisk emne i Kalmar, og det er blevet ansl\xc3\xa5et, at kommunen har mistet mindst 10 mio. svenske kroner p\xc3\xa5 projektet. I 2009 fik museet igen nye ejere, der fors\xc3\xb8gte at drive byen videre, men p\xc3\xa5 trods af dette gik museet konkurs i efter\xc3\xa5ret 2011, hvorefter inventaret blev solgt._NEWLINE_Via samarbejdet Ancient Times havde Salvestaden et samarbejde med Middelaldercentret, som var med til at bygge et to etagers bindingsv\xc3\xa6rkshus i byen. Det var ca. 11x6 meter og 13 meter h\xc3\xb8jt og var byens stolthed ved f\xc3\xa6rdigg\xc3\xb8relsen i 2006. Middelaldercentret k\xc3\xb8bte efterf\xc3\xb8lgende bindingsv\xc3\xa6rkshuset ved konkursen for 70.000 svenske kroner. Huset blev herefter taget ned og bragt til Middelaldercentret, hvor det bliver genopf\xc3\xb8rt som en del af middelalderbyen d\xc3\xa9r.'